Na temelju čl. 58. i 162. Statuta (travanj 2015.) Osnovne škole MURTERSKI ŠKOJI, Murter (u daljnjem tekstu Škola), a u svezi s čl. 22. Zakona o ograničavanju uporabe duhanskih proizvoda (N.N. 128/08., 55/09., 119/09., 94/13.) i čl. 2. stavak 2. Pravilnika o provođenju aktivnosti u školskim ustanovama na promicanju saznanja o štetnosti uporabe duhanskih proizvoda za zdravlje (N. N. 176/03) Školski odbor na svojoj sjednici održanoj dana 15. lipnja 2016. donio je

**PRAVILNIK O NAČINU PROVOĐENJA AKTIVNOSTI U ŠKOLI**

**NA PROMICANJU SPOZNAJE O ŠTETNOSTI UPORABE**

**DUHANSKIH PROIZVODA ZA ZDRAVLJE**

1. **Opće odredbe**

Članak l.

Pravilnikom o načinu provođenja aktivnosti u Školi na promicanju spoznaje o štetnosti uporabe duhanskih proizvoda za zdravlje (u daljnjem tekstu Pravilnik) uređuje se:

* predlaganje provedbenih aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja
* organiziranje programa odvikavanja od pušenja, te predlaganje i organiziranje izdavanja publikacija čiji je cilj promicanje nepušenja kao zdravog načina života
* poduzimanje drugih aktivnosti od značaja za zaštitu zdravlja mladeži od štetnih utjecaja pušenja duhana i duhanskih proizvoda
* osnivanje Povjerenstva za borbu protiv pušenja

Članak 2.

Odredbe ovog Pravilnika odnose se na tijela Škole, radnike i učenike Škole.

Članak 3.

Promicanje spoznaje o štetnosti duhanskih proizvoda provodi se permanentno ponajprije u Školi, a prema potrebi i izvan Škole.

U provođenju odredbi ovog Pravilnika Škola surađuje s roditeljima, skrbnicima i mjerodavnim čimbenicima društvene zajednice.

1. **Provedbene aktivnosti**

Članak4.

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja, tijela Škole, nastavnici i stručni suradnici trebaju:

1. odgajati učenike tako da izgrade negativan odnos prema uporabi duhanskih proizvoda

2. promicati tjelesno, duhovno i socijalno značenje zdravlja

3. promicati usvajanje zdravih životnih navika u radu i ponašanju

Članak 5.

Uz aktivnosti iz čl. 4. ovoga Pravilnika Škola će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, u zavisnosti od novih zdravstvenih i stručnih dostignuća, te financijskih organizacijskih mogućnosti.

1. **Programi odvikavanja od pušenja, te predlaganje i organiziranje izdavanja publikacija čiji je cilj promicanje kao zdravog načina života**

Članak 6.

Programi odvikavanja od pušenja, te predlaganje i organiziranje izdavanja publikacija čiji je cilj promicanje nepušenja kao zdravog načina života provode se u okviru nastave i izvannastavnih aktivnosti.

Programi iz stavka1. ovog članka obuhvaćaju:

* programe za učenike
* programe za nastavnike i stručne suradnike
* programe za roditelje

 Članak 7.

Programima iz čl. 6. ovoga Pravilnika utvrđuju se sadržaji, oblici izvođenja programa, trajanje programa, te kadrovski, prostorni i drugi uvjeti.

Programi iz članka 6. ovoga Pravilnika donose se:

* u svezi s upoznavanjem učenika sa štetnostima i rizicima uporabe duhanskih proizvoda
* u svezi s organiziranjem slobodnog vremena učenika
* u svezi s uključivanjem učenika u kulturno-umjetničke aktivnosti
* u svezi sa sudjelovanjem učenika u školskim i izvanškolskim natjecanjima
* u svezi s izradom zajedničkih projekata učenika, nastavnika i stručnih suradnika
* u svezi s organiziranjem izleta i odlascima u prirodu
* u svezi s promicanjem uspješnog roditeljstva
* u svezi s osposobljavanjem nastavnika i stručnih suradnika za učinkovito promicanje spoznaje o štetnosti duhanskih proizvoda.

Članak 8.

Programi iz članka 6. i 7. ovog Pravilnika sastavni su dio Godišnjeg plana i programa rada Škole.

Članak 9.

U provođenju aktivnosti iz članka 4. i izvođenju programa iz čl. 6 i 7. ovog Pravilnika Škola će omogućiti učenicima korištenje školskog prostora i opreme u slobodnom vremenu.

Članak l0.

Kod izdavanja školskih glasila i drugih tiskovina urednik tiskovina je dužan osigurati djelomičnu zastupljenost sadržaja koji se odnose na promicanje štetnosti duhanskih proizvoda.

Članak 11.

Pisane obavijesti, informacije, letke, plakate i slično kojima se promiče neuporaba duhanskih prerađevina, trebaju biti istaknute na vidljivim mjestima u Školi.

1. **Povjerenstvo u borbi protiv pušenja**

Članak l2.

U Školi se osniva Povjerenstvo za borbu protiv pušenja (u daljnjem tekstu: Povjerenstvo). Povjerenstvo ima 3 člana. Predsjednik i dva člana.

Članove Povjerenstva imenuje ravnatelj iz reda:

* nastavnika
* stručnih suradnika

Članovi Povjerenstva se imenuju na vrijeme od 3 školske godine i mogu biti ponovno imenovani.

Predsjednika Povjerenstva imenuje ravnatelj.

U slučaju opravdanog izostanka (bolovanje, porodiljski dopust, vojni rok) ili razrješenja na vlastiti zahtjev ravnatelj će imenovati zamjenu za člana Povjerenstva. Član Povjerenstva može biti razriješen na vlastiti zahtjev. O opravdanosti zahtjeva odlučuje ravnatelj.

Ravnatelj može članove Povjerenstva razriješiti i prije isteka roka na koji su imenovani, ako za to postoje opravdani razlozi.

O opravdanosti razloga odlučuje ravnatelj.

Članak l3.

Povjerenstvo:

1. Prati pojavnost pušenja u Školi, proučava i promiče nepušenje kao zdrav način života i rada.
2. Prati ostvarivanje aktivnosti iz čl. 4. i izvođenje programa iz članka 6. i 7. ovog Pravilnika
3. Daje školskim tijelima, nastavnicima i stručnim suradnicima prijedloge i mišljenja u svezi s uočenim problemima pušenja
4. Predlaže programe i aktivnosti odvikavanja učenika i radnika Škole od pušenja
5. Predlaže nabavu primjerene literature i potrebnih sredstava
6. Predlaže i učestvuje u izradi prigodnih publikacija s promicanjem nepušenja
7. Surađuje preko predsjednika s udrugama, školama i tijelima koja se u okviru svog djelokruga bave promicanjem nepušenja
8. Podnosi izvješće o radu najmanje jedan put tijekom polugodišta Nastavničkom vijeću, a jedan put godišnje Školskom odboru.

Članak 14.

Povjerenstvo radi na sjednicama. Sjednice saziva i predsjedava im predsjednik Povjerenstva. Na sjednicama Povjerenstva se vodi zapisnik. Zapisnik vodi jedan od članova

Povjerenstva. Zapisnik potpisuju predsjednik i zapisničar.

Sjednicama Povjerenstva obavezno je nazočan ravnatelj Škole bez prava odlučivanja. Po potrebi sjednicama mogu biti nazočni članovi Vijeća roditelja. O pozivu drugih osoba na sjednice Povjerenstva odlučuju ravnatelj i predsjednik.

Članak l5.

Prijedloge i mišljenja Povjerenstvo može dati samo ako radi u punom sastavu. O davanju prijedloga i mišljenja iz stavka 1. ovog članka Povjerenstvo odlučuje većinom glasova.

Članak l6.

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

Članak l7.

O svom radu Povjerenstvo podnosi izvješće Školskom odboru najkasnije do 15. listopada tekuće godine za prethodnu školsku godinu.

1. **Financiranje**

Članak l8.

Aktivnosti iz članka 4. ovog Pravilnika Škola će provoditi i programe iz čl. 6. i 7. ovog Pravilnika u skladu s financijskim sredstvima dobivenim iz Državnog proračuna RH.

Popis aktivnosti i programa iz stavka 1. ovog članka, te sredstva potrebna za njihovu realizaciju Škola će ugraditi u prijedlog financijskog plana.

1. **Prijelazne i završne odredbe**

Članak l9.

Ravnatelj će imenovati Povjerenstva za borbu protiv pušenja iz članka 12. ovog Pravilnika najkasnije u roku od 15 dana stupanja na snagu ovog Pravilnika.

Članak 20.

Tumačenje odredbi ovog Pravilnika daje Školski odbor.

Članak 2l.

Ovaj Pravilnik stupa na snagu danom objavljivanja na oglasnoj ploči Škole.

 PREDSJEDNIK ŠKOLSKOG ODBORA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Stipe Komadina, dipl. teolog

Klasa: 003-05/16-01/01

Urbroj: 2182/1-12/1-8-16-1

Pravilnik je objavljen na oglasnoj ploči dana 20. lipnja 2016.

 Ravnatelj:

 \_\_\_\_\_\_\_\_\_\_\_\_\_\_\_\_\_

 mr.sc. Edo Juraga, prof.